Peder Hvelplund (EL), 2025-11-06:
Tak for det.
Det er nemlig fuldstændig rigtigt, at det er helt uvurderligt at have gode kollegaer, og det er jeg heldigvis begavet med at have.
Så tak til fru Kirsten Normann Andersen for, at jeg lige kunne få muligheden for at hoppe ind her, fordi jeg er lidt presset på tid; det er jeg rigtig glad for.
Jeg vil starte med at sige, at når vi skal behandle sådan et lovforslag som det her, er det meget tydeligt, når man ikke er en del af en aftalekreds, for lige så snart vi taler om sundhedsdata og behandling af data og især samkøring af registre, bliver det ufattelig kompliceret og fyldt med mange dilemmaer, og det synes jeg også det her lovforslag er.
Jeg synes, det er en heftig omgang at skulle tygge sig igennem alle de elementer, der ligger i det her lovforslag.
Men efter at have læst det og alle høringssvarene igennem må jeg sige, at jeg er endt med den konklusion, at vi ikke kommer til at kunne støtte det her lovforslag.
Det er sådan set ikke, fordi vi ikke bakker op om intentionerne i at sikre, at sundhedsdata skal kunne deles.
Det har en utrolig værdi.
Det er heldigvis også nogle meget værdifulde sundhedsdata, vi har i Danmark, fordi der er en stor tillid mellem borgere og myndigheder i forhold til at kunne aflevere data, men det er netop også den balance, der er i forhold til at sikre den fortsatte tillid, som vi i Enhedslisten er bekymret for i forbindelse med dette lovforslag.
Det er jo bl.a., fordi jeg stadig væk synes, det er uklart eller i hvert fald ikke tilstrækkelig sikkert, hvem der kommer til at eje den datainfrastruktur, der kommer til at danne baggrund for digital sundhed i Danmark.
Vores bekymring i Enhedslisten vedrører jo de operatører, som skal levere den bagvedliggende datainfrastruktur.
Vi skal have en fuldstændig sikkerhed for, at der her ikke er en risiko for, at der er data, der kan tilflyde dem, der ejer infrastrukturen.
Det synes jeg også jeg ud fra høringssvarene kan læse at der er fortsat en vis bekymring for.
Det samme gør sig gældende i forhold til spørgsmålet om, at borgerne skal være helt sikret igennem et samtykke, i forhold til hvem det er, de giver samtykke til at data kan deles med.
For det, der er forudsætningen for, at vi har de unikke sundhedsdata, vi har i Danmark, er, at der netop er den tillid, at de fleste borgere jo rigtig gerne vil have, at data bliver delt, især når det handler om egen behandling.
Det handler altså om, at systemerne kan snakke sammen, uanset om det er kommunalt eller regionalt eller hos den praktiserende læge.
Man vil faktisk også gerne levere data i forskningsøjemed, men selvfølgelig med sikkerhed for, at det ikke er data, der kan bruges f.eks. kommercielt, men også, at det ikke er noget, hvor der er en risiko for, at der opstår datalæk, så ens sundhedsdata kan havne i de forkerte hænder.
Endelig er den sidste bekymring i forhold til den nye EU-forordning, som netop også omhandler, i hvilket omfang man kan sikre, at data ikke bare er nogen, der kan tilgå kommercielle europæiske virksomheder, altså medicinalindustrien, fordi vi jo i Danmark har ret unikke sundhedsdata og der derfor også er stor interesse i at få adgang til dem.
Der føler vi os i Enhedslisten simpelt hen ikke sikret, i forhold til at der er de tilstrækkelige værn i den lovgivning, vi skal vedtage nu her, som kan garantere, at det kommer til at ske.
Så med de forbehold og med den usikkerhed, der ligger i forhold til det, kommer vi til at stemme imod det her lovforslag, selv om vi fuldt ud anerkender behovet for at sikre, at vi får en bedre sammenhæng i vores sundhedsdata, men det er som sagt, under forudsætning af at vi sikrer balancen, i forhold til at borgerne fortsat kan have tillid til, at de dybt personlige data, man afleverer til sundhedsvæsenet, til myndighederne, også kan blive behandlet med den tilstrækkelige sikkerhed.
Det føler vi os i Enhedslisten ikke sikre på med det lovforslag, som jeg har læst det.